**נייר עמדה תזה**

לאור העובדה שזה מכבר הגשתי את התזה, ולפיכך אין ביכולתי להשפיע יותר על התהליך, מצאתי לנכון להעלות על הכתב את תובנותיי העיקריות בנוגע לכתיבת תזה במסגרת שנת הלימודים במב"ל. וכחלק מפריקת העול הצורני של התזה, בחרתי להתנסח בחופשיות ולהציג זאת בקונספט של נייר עמדה.

1. **כן/לא כתיבת עבודות גמר** – לאחר שיח עם מפקד המכללות החדש בסוגיה זו, ובדומה אליו גם אני משוכנע שכתיבת עבודת גמר בסוף שנת מב"ל אינה מחויבת המציאות. יחד עם זאת, מי שאוהב לחקור ומי שאוהב ללמוד, עשוי למצוא בתהליך הכתיבה דרך נוספת לביטוי והגשמה עצמית במהלך השנה. השנה, שניים מחברינו למחזור בחרו לאתגר את עצמם עם מרוץ מרתון. בתור חובב ספורט וכושר מושבע, מודה ומתוודה שכתיבתה של התזה, נראתה לי בחירה יותר מאתגרת ופחות מעיקה מבחירתם של חבריי. לפיכך, המלצתי בעניין העבודות השנתיות בכלל והתזה בפרט, היא לא להגדיר חוקים דרקוניים, אלא לאפשר מידה של פלורליזם מסלולי. קרי איש איש יבחר את אתגריו.
2. **מהי מצוינות**? מוסד אקדמי כמו מב"ל, שמתיימר ולהערכתי גם מצליח לסמל מצוינות ומקצוענות, לא יכול להרשות לעצמו את ה"לוקסוס" של להביע את מורת רוחו ממסלול התזה. טעות יעשה כל גורם בהנהלה עם יביע הסתייגות זו בקול. לאור העובדה שמסלול התזה, לרוב יהווה תחנת מעבר בדרך לדוקטורט, מבל"ל מאוד היה רוצה שבעתיד יהיו כמה שיותר דוקטורים שיספרו על לימודיהם במב"ל. ועל משקל המוטו המפורסם של המכביה, הייתי אומר: "יותר חקר, יותר קריאה, יותר כתיבה".
3. **אז איך עושים את זה**:
	1. ראשית מעדכנים את כולם שהדבר אפשרי ואף מומלץ למי שמוצא עניין בחקר, בקריאה ובכתיבה.
	2. פותחים צוות/מגמת תזה – אם יש שני צוותי בינ"ל, בשלה העת לפתוח צוות של תזה.
	3. על התזה מחליטים עד 1 בספטמבר ולא עד אחרי סוכות. תמיד יהיו דילמות, וגם כשמתחילים כבר עם התזה עדיין רובצות הדילמות. אולם, ההצלחה בתזה בשנת מב"ל היא בין השאר פונקציה של כמה מהר מתקבלת ההחלטה על כניסה למסלול. ילדים בני 18 הולכים לשריון ולגולני לשלוש שנים בלי להיות בטוחים שזה אכן מה שהם רוצים. נערים בני 48 יצטרכו לקבל החלטות בתנאי אי וודאות לגבי מסלול התזה.
	4. תחילת מסלול התזה מהיום הראשון של מב"ל.
	5. לצוות התזה – יהיה בממוצע עוד יום למידה עצמית פעם בשבועיים (לא מאתגר את תכנית הלמידה של מב"ל. יש על מה לוותר, אבל נשאיר זאת לשיחה אחרת).
	6. לימודי שיטות מחקר יתקיימו בנוסף ללימודי גישות ואסכולות (ככלל הייתי ממליץ גם למי שלא לומד תזה לחוות קורסים חשובים אלה).
	7. כשהצגתי לפרופסור בן-ארצי לראשונה את הרעיון שלי בנוגע לתזה, הוא הבהיר לי שככלל הוא פחות אוהב את מסלול התזה של מב"ל, לאור העובדה שבתזה זקוקים ללפחות שנה של קריאת חומרים ולהעשרה, ורק בשנה השנייה ניתן לכתוב, מה שלא מתאפשר בשנת מב"ל. הסברתי לו שבניגוד לסטודנט הממוצע בין העשרים וקצת, שלא חווה יותר מידי בחייו, הנושא עליו אני מבקש לכתוב, הוא נושא שלמדתי וחקרתי אותו במשך שנתיים מאוד אינטנסיביות כקצין אג"ם פקמ"ז. לשמחתי הוא קיבל זאת. אך אם ברצוננו לנסח לקח מהסיפור, נראה שהתנאי לכתיבת תזה במב"ל צריך להיות חקר של נושא שהחניך במב"ל עסק בו במשך שנים, טרם כניסתו למב"ל.
	8. מי שלא יסיים את התזה בשנת מב"ל, או שלא יסיים את התזה בכלל, או שיסיים אותה במאמץ גדול שבעתיים תוך כדי תפקידו הבא – מסר שחשוב להעביר.
	9. לאפשר לחוקר לבחור את הפקולטה – "רוח" או "חברה". הוכחנו שהדבר אפשרי, קל וחומר עם נתכנן זאת מראש.
	10. נכון יהיה לחזק את מסלול התזה בהעשרה טכנית של "מחשב בשירות הכותב" – עניין קריטי במאה העשרים ואחת.
4. **"במב"ל הייאוש נעשה יותר נוח" –** עם מעטפת חזקה שלא קיימת באזרחות, כדוגמת אוריינית כמעט פרטית וספרנית כמעט פרטית, הנגשה לבכיריםוקואופרציה של אוניברסיטת חיפה, אין ספק שהאתגר של התזה הופך להיות פשוט הרבה יותר.
5. **לסיכום** – אם הצלחתי לכתוב תזה בחצי שנה, ושמואל ממחזור מ"ה – חניך שומר שבת ועם שניים-עשר ילדים – הצליח לסיים את התזה בשמונה חודשים, אזי רובנו או לפחות חלקנו הגדול יותר (ביחס לשלושה שבחרו השנה במסלול זה) יכולים.

בברכה,

**אלון מדנס**